# **תקציר**

לערים תפקיד חשוב בהתפתחות הכלכלית והן מהוות מוקדים מרכזיים המשמשים להצבר ותנועת הון מראשיתן ובעיקר מאז התבססות סדר היום הניאוליברלי. כיום ערים מתפתחות בהתאם לעקרונות הנאוליברליזם בידי מיעוט כלכלי בעל נגישות למשאבים ומוקדי כוח. יכולתם של תושבי הערים וקהילות מקומיות לעצב את המרחב העירוני כך שיענה לצרכיהם תלויה ביכולתם לפעול למימוש כוח קולקטיבי שיכוון את ההתפתחות העירונית. יכולת זו ניצבת בפני אתגרים מרובים במרחב כלכלי תחרותי וספקולטיבי בו אפשרויות הפיתוח והצמיחה של העיר נגזרת מיכולתם של פרנסי העיר לפעול למימוש עתודות הקרקע הקיימות בשטחן כך שיספקו את דרישות השוק מחד ויהוו את והבסיס הכלכלי העירוני מאידך.

בעידן בו האחריות על אספקת שירותים שונים מוטלת על כתפי הרשויות המקומיות יותר מאי פעם לנוכח המשך מגמות צמצום וביזור המעורבות המדינתית, שאלת מימוש עתודות הקרקע העירוניות נעשית לדחופה במיוחד לנוכח האופן בו מתפקדת מערכת ההכנסות העירונית הרואה את התושבים "כנטל" כלכלי המחייב יצירת רווח שמקורו בפיתוח קרקעות לשימושי תעסוקה ומסחר בשל שיעור המס הגבוה שניתן לגבות בעבורן. על אף שמגמות אלו מאפיינות מרחבים רבים, הן פועלות ביתר שאת ברחבי המרחב המטרופוליני בו מתרכזת עיקר הפעילות הכלכלית הלאומית. דפוסי פיתוח אלו מעצבים מחדש גם את האופן בו פועלות קבוצות שונות במרחב העירוני ובפרט קבוצות השואפות לשמור על המבנה והמאפיינים שלהן ביחס לחברת הרוב. הקבוצות הנחקרות בדרך כלל הן קבוצות מוחלשות חסרות ייצוג פוליטי רשמי המתקיימות בשולי החברה הפועלות ליצירת מנגנונים חלופיים המאתגרים את הסדר הקיים בשל קושי בנגישות אל משאבים ועמדות כוח.